CELEX: 32006D0020
Language: sk
Date: 2005-12-23 00:00:00
Title: 2006/20/ES: Rozhodnutie Komisie z  23. decembra 2005 , ktorým sa mení a dopĺňa rozhodnutie 2005/59/ES, pokiaľ ide o oblasti Slovenska, v ktorých sa má realizovať plán eradikácie klasického moru ošípaných u diviačej zveri  [oznámené pod číslom K(2005) 5632]

20.1.2006   
            
            
               SK
            
            
               Úradný vestník Európskej únie
            
            
               L 15/48
            
         
      ROZHODNUTIE KOMISIE
   
   z 23. decembra 2005,
   ktorým sa mení a dopĺňa rozhodnutie 2005/59/ES, pokiaľ ide o oblasti Slovenska, v ktorých sa má realizovať plán eradikácie klasického moru ošípaných u diviačej zveri
   [oznámené pod číslom K(2005) 5632]
   (Iba znenie v slovenskom jazyku je autentické)
   (2006/20/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 16 ods. 1,
   keďže:
   
               (1)
            
            
               Komisia prijala rozhodnutie 2005/59/ES z 26. januára 2005, ktorým sa schvaľujú plány eradikácie klasického moru ošípaných u diviačej zveri a núdzového očkovania diviačej zveri proti klasickému moru ošípaných na Slovensku (2), ktoré predstavuje jedno z opatrení na boj proti klasickému moru ošípaných.
            
         
               (2)
            
            
               Slovenské orgány informovali Komisiu o najnovšom vývine situácie v súvislosti s týmto ochorením u diviačej zveri. Z týchto informácií vyplýva, že sa úspešne podarilo eradikovať klasický mor ošípaných u diviačej zveri v oblastiach, ktoré patria do pôsobnosti Regionálnej veterinárnej a potravinovej správy Trnava (územné obvody okresov Trnava, Piešťany a Hlohovec) a Regionálnej veterinárnej a potravinovej správy Banská Bystrica (územné obvody okresov Banská Bystrica a Brezno). V týchto oblastiach nie je potrebné naďalej uplatňovať schválený plán eradikácie.
            
         
               (3)
            
            
               Rozhodnutie 2005/59/ES by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Bod 1 prílohy k rozhodnutiu 2005/59/ES sa nahrádza znením prílohy k tomuto rozhodnutiu.
   Článok 2
   Toto rozhodnutie je určené Slovenskej republike.
   
      V Bruseli 23. decembra 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 316, 1.12.2001, s. 5. Smernica zmenená a doplnená Aktom o pristúpení z roku 2003.
   
      (2)  Ú. v. EÚ L 24, 27.1.2005, s. 46. Rozhodnutie zmenené a doplnené rozhodnutím 2005/226/ES (Ú. v. EÚ L 71, 17.3.2005, s. 72).
   
      PRÍLOHA
      
         „1.   Oblasti, v ktorých sa má realizovať plán eradikácie
         Oblasť, ktorá patrí do pôsobnosti Regionálnej veterinárnej a potravinovej správy Trenčín (územné obvody okresov Trenčín a Bánovce nad Bebravou), Regionálnej veterinárnej a potravinovej správy Prievidza (územné obvody okresov Prievidza a Partizánske), Regionálnej veterinárnej a potravinovej správy Púchov (len územný obvod okresu Ilava), Regionálnej veterinárnej a potravinovej správy Žiar nad Hronom (územné obvody okresov Žiar nad Hronom, Žarnovica a Banská Štiavnica), Regionálnej veterinárnej a potravinovej správy Zvolen (územné obvody okresov Zvolen, Krupina a Detva), Regionálnej veterinárnej a potravinovej správy Lučenec (územné obvody okresov Lučenec a Poltár) a Regionálnej veterinárnej a potravinovej správy Veľký Krtíš.“